**Dupuy de Lôme** oli Ranskan laivaston 1895 palvelukseen otettu panssariristeilijä. Alusta pidetään maailman ensimmäisenä kauppamerenkulun häirintään suunniteltuna panssariristeilijänä ja se oli erityisesti tarkoitettu iskemään vihollisen kauppalaivastoa vastaan. Alus oli nimetty meriarkkitehti Henri Dupuy de Lômen mukaan.

Aluksen valmistuminen viivästyi lähes kaksi vuotta höyrykattiloissa ilmenneiden vikojen vuoksi, mutta se saatiin lopulta palvelukseen vuonna 1895. Alus kuului pääosan urastaan Brestiin sijoitettuun pohjoiseen laivueeseen (ransk. *Escadre du Nord*). Se teki lukuisia laivastovierailuja ennen modernisointia, joka alkoi vuonna 1902. Alus palasi telakalta 1906, jolloin se todettiin vanhentuneeksi ja sijoitettiin reserviin lukuun ottamatta yhtä jaksoa Marokossa.

Valmistus
---------

Alus tilattiin Brestin telakalta, missä köli laskettiin 4. heinäkuuta 1888. Alus laskettiin vesille 27. lokakuuta 1890. Alus varustettiin Brestissä, minkä jälkeen se aloitti koeajot 1. huhtikuuta 1892 päällikkönään Capitaine de vaisseau Le Boergne de Kerambosquet.

Koeajoissa 20. kesäkuuta aluksen kattilan putkisto halkesi aiheuttaen vedon estymisen ja höyryn karkaamisen, jolloin kuusitoista miestä loukkaantui. Tapauksen seurauksena valmistaja velvoitettiin tekemään muutoksia keskimmäisten kattiloiden asennukseen sekä asentamaan turvaventtiilit. Muutos aiheutti lähes vuoden viiveen aluksen valmistumiseen.

Koeajoissa todettiin kattiloiden kyvyttömyys ja koneiston tehottomuus tuottaa vaadittava kierrosnopeus ennen potkureiden aiheuttaman värinän alkamista. Ongelmaa pyrittiin korjaamaan muuttamalla potkurin lapojen kulmaa ja halkaisijaa. Lopulta aivan uusien potkureiden käyttöönotolla saatiin pientä parannusta aikaiseksi. 10. lokakuuta 1893 saatiin tuotettua 10 180 CV:tä 24 tunnin testissä.

Palvelus
--------

Alus otettiin palvelukseen 15. toukokuuta 1895, jolloin se liitettiin Brestiin sijoitettuun Ranskan pohjoiseen laivueeseen (ransk. *Escadre du Nord*). Aluksen todettiin olevan erittäin epävakaa aallokossa. Se teki lukuisia laivastovierailuita ennen maaliskuussa 1902 alkanutta modernisointia, joka valmistui maaliskuussa 1906 Brestissä. Alus palautettiin palvelukseen 3. lokakuuta, mutta se todettiin vanhentuneeksi ja se sijoitettiin reserviin. Alus palautettiin palvelukseen vuoden 1908 lopulla, mutta sen runko oli pahoin ruostunut. Alus poistettiin palveluksesta 20. maaliskuuta 1910 ja se poistettiin alusluettelosta 20. helmikuuta 1911.

Alus myytiin 1912 Perun laivastolle (*Comandante Elias Aguirre*), joka jätti kaksi viimeistä maksuerää suorittamatta. Alus pysyi ensimmäisen maailmansodan Lorientissa. Ranska lunasti aluksen takaisin vuonna 1917 pitäen jo maksetut varat. Alus myytiin lokakuussa 1918 Lloyd Royal Belgelle ja se muutettiin rahtialukseksi nimellä *Péruvier*. Neitsytmatkalla vuonna 1920 aluksen koneet hajosivat ja osa sen hiililastista syttyi tuleen. Alus todettiin kannattamattomaksi korjata ja se hinattiin Antwerpeniin, jossa se romutettiin 1923.

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **FS Dupuy de Lôme (1890)**.
* Gardiner, Robert (toim.): *Conway's All the World's Fighting Ships 1860–1905*. Lontoo, Englanti: Conway Maritime Press, 2002. ISBN 0-85177-133-5. (englanniksi)
* Feron, Luc: The Cruiser Dupuy-de-Lôme.  *Conway's Warship*, 2011, XXXIII. vsk, s. 32-47. Lontoo:  Conway Publishing. ISBN 978-1-84486-133-0.   (englanniksi)
* Jordan, John & Caresse, Philippe: *French Armoured Cruisers 1887–1932*. Seaforth Publishing, 2019. ISBN 978-1-5267-4118-9. (englanniksi)

### Viitteet

1. 1 2 3  Feron, Luc s. 36
2. ↑  Jordan & Caresse 2019 s. 22-23
3. ↑  Jordan & Caresse 2019 s. 23-24


|  |  |  |  |
| --- | --- | --- | --- |
|  | Edeltäjä:**Vauban-luokka** | **Ranskan laivaston risteilijäluokat** | Seuraaja:**Amiral Charner -luokka** |

Ranskan laivaston alusluokat I maailmansodassa

|  |  |
| --- | --- |
| Dreadnought-taistelulaivat | Courbet • Bretagne • NormandieX • LyonX |
| Predreadnought-taistelulaivat | BrennusS • Charles MartelS • CarnotS • JauréguiberryS • MassénaS • BouvetS • Charlemagne • Henri IVS • SuffrenS • République • Liberté • Danton |
| Panssariristeilijät | Dupuy de LômeS • Amiral Charner • PothuauS • Jeanne d’ArcS • Gueydon • Dupleix • Gloire • Léon Gambetta • Jules MicheletS • Ernest RenanS • Edgar Quinet |
| Panssarikansiristeilijät | Amiral CécilleS • Forbin • Troude • Linois • Friant • Descartes • D’Assas • D’EntrecasteauxS • GuichenS • ChâteaurenaultS • D’Estrées • Jurien de la GravièreS |
| Hävittäjät | Durandal • Framée • Rochefortais • Arquebuse • Claymore • Branlebas • Spahi • Voltigeur • Chasseur • Bouclier • Bisson • Enseigne Roux • Enseigne GaboldeS • Aventurier • Arabe |
| Sukellusveneet | Sirène • Aigrette • Oméga • Émeraude-luokka • Circé • Pluviôse • Brumaire |
| Vesilentokoneiden emälaivat | FoudreS |

|  |
| --- |
| X peruutettu • S yksittäinen alus |